留別廣陵諸公
作者：李白
朝代：唐

paragraphs: 憶昔作少年，結交趙與燕。
金羈絡駿馬，錦帶橫龍泉。
寸心無疑事，所向非徒然。
晚節覺此疎，獵精草太玄。
空名束壯士，薄俗棄高賢。
中回聖明顧，揮翰凌雲煙。
騎虎不敢下，攀龍忽墮天。
還家守清真，孤潔勵秋蟬。
鍊丹費火石，採藥窮山川。
臥海不關人，租稅遼東田。
乘興忽復起，櫂歌溪中船。
臨醉謝葛强，山公欲倒鞭。
狂歌自此別，垂釣滄浪前。